তিন নেতার মাজার

তিন নেতার মাজার ঢাকা বিশ্ববিদ্যালয় এলাকায় দোয়েল চত্বর এর উত্তর পাশে অবস্থিত, বাংলার তিন বিখ্যাত রাজনৈতিক নেতা হোসেন শহীদ সোহ্‌রাওয়ার্দী, খাজা নাজিমুদ্দিন ও শেরেবাংলা এ.কে. ফজলুল হক এর কবরের উপর নির্মিত ঢাকার অন্যতম স্থাপত্য নিদর্শন। স্বাধীনতার পূর্ব সময়ে এই তিনজন নেতাই তৎকালীন অবিভক্ত বাংলার প্রধানমন্ত্রী হিসাবে নিযুক্ত ছিলেন। ইতিহাস ১৯৬২ সালে পূর্ববঙ্গের তৃতীয় প্রধানমন্ত্রী ও কৃষক শ্রমিক পার্টির প্রতিষ্ঠাতা-সভাপতি এ কে ফজলুল হক মৃত্যুবরণ করেন। মৃত্যুর পর তার জানাজা এক লাখ মানুষের উপস্থিতিতে ঢাকার পল্টন ময়দানে অনুষ্ঠিত হওয়ার পর তাকে পূর্ব পাকিস্তান হাইকোর্টের চত্বরে দাফন করা হয়। দাফনের পর তার কবরের উপর একটি সমাধিসৌধ নির্মাণের জন্য নুরুল আমিন, আবু হোসেন সরকার, আতাউর রহমান খান, ইউসুফ আলী চৌধুরী ও সৈয়দ আজিজুল হককে নিয়ে একটি কমিটি গঠন করা হয়। তবে পূর্ব পাকিস্তান সরকার এরপর সমাধিসৌধ নির্মাণের জন্য ঢাকা বিভাগের কমিশনারকে চেয়ারম্যান করে আরেকটি কমিটি গঠন করে দেয়। ২২ মে ১৯৬২ সালে ঢাকা বিভাগের কমিশনারের সভাপতিত্বে এ কে ফজলুল হক স্মৃতি কমিটির বৈঠকে এ কে ফজলুল হকের জন্য একটি "সাধারণ কিন্তু মর্যাদাপূর্ণ" সমাধিসৌধ নির্মাণের সিদ্ধান্ত নেওয়া হয়। ২৫ জুন ১৯৬৩ সালে ফজলুল হক স্মৃতি কমিটি এ কে ফজলুল হকের সমাধির উপরে প্রস্তাবিত সমাধিসৌধের নকশা জমা দেওয়ার জন্য ৩০ সেপ্টেম্বর শেষ তারিখ হিসেবে নির্ধারণ করে দেয় এবং সেরা তিনটি নকশার জন্য যথাক্রমে ২,৫০০ টাকা, ১,৫০০ টাকা ও ১,০০০ টাকা পুরস্কার ঘোষণা করে। ১৭ জুলাই ১৯৬৩ সালে প্রাদেশিক সরকার কমিটিকে সমাধিসৌধ নির্মাণের অর্থ সংগ্রহের জন্য সর্বোচ্চ ৫ লাখ টাকা চাঁদা উত্তোলনের অনুমতি দেয়। ১৯৬৩ সালের শেষের দিকে পাকিস্তানের পঞ্চম প্রধানমন্ত্রী ও নিখিল পাকিস্তান আওয়ামী লীগের প্রতিষ্ঠাতা-সভাপতি হোসেন শহীদ সোহরাওয়ার্দী মৃত্যুবরণ করেন, তাকে হাইকোর্ট চত্বরে এ কে ফজলুল হকের কবরের পাশে দাফন করা হয়। ১৯৬৪ সালে মৃত্যুর পর পাকিস্তানের দ্বিতীয় গভর্নর-জেনারেল ও কাউন্সিল মুসলিম লীগের প্রতিষ্ঠাতা-সভাপতি খাজা নাজিমুদ্দিনকে হাজারো মানুষের উপস্থিতিতে হাইকোর্ট চত্বরে দুই নেতার কবরের পাশা সমাহিত করা হয়। ১২ জুলাই ১৯৬৬ সালে পূর্ব পাকিস্তান প্রাদেশিক পরিষদে পরিষদ সদস্য আহমেদুল কবির সরকার কর্তৃক সমাধিসৌধ নির্মাণ করার একটি প্রস্তাব উত্থাপন করে, যদিও সেই প্রস্তাব ব্যর্থ হয়। ৯ ফেব্রুয়ারি ১৯৬৭ সালে পূর্ব পাকিস্তান প্রাদেশিক পরিষদে তিন নেতার কবরকে ঘিরে একটি সমাধিসৌধ নির্মাণের প্রস্তাব দেওয়া হয় এবং তা নিয়ে আলোচনা হয়। তবে আলোচনার পর সদস্যগণ কোনো সিদ্ধান্তে আসেনি। ১৯৬৮ সাল পর্যন্ত একাধিক প্রচেষ্টার পরেও সমাধিসৌধ নির্মাণের কোনো চূড়ান্ত পদক্ষেপ নেওয়া হয়নি। ১৬ জুলাই ১৯৭০ সালে প্রাদেশিক সরকারের পূর্ত বিভাগ সমাধিসৌধ নির্মাণের চূড়ান্ত সিদ্ধান্ত ঘোষণা করে তার জন্য প্রাথমিক নকশা আহ্বান করে। পরের বছরের সেপ্টেম্বরের শেষের দিকে সমাধিসৌধ নির্মাণের পরিকল্পনা করা হয়। ২৬ সেপ্টেম্বর ১৯৭১ সালে কৃষক শ্রমিক পার্টির ওয়ার্কিং কমিটি দলটির সভাপতি এবং প্রাদেশিক শ্রমিক, সমাজকল্যাণ ও পরিবার পরিকল্পনা মন্ত্রী এ এস এম সোলায়মানকে সমাধিসৌধ নির্মাণ কমিটি পুনর্গঠন করে নতুন কমিটির নিকট নির্মাণের দায়িত্ব তুলে দিতে প্রস্তাব করে। বাংলাদেশের স্বাধীনতার পর ১৯৭২ সালে সরকার গণদাবির প্রেক্ষিতে প্রস্তাবিত সমাধিসৌধ ও শহরের অন্যান্য প্রকল্পের পরিকল্পনা প্রস্তুত করার জন্য মোজাফফর আহমেদ চৌধুরীকে প্রধান করে ১১ সদস্য বিশিষ্ট একটি কমিটি গঠন করে। এরপর অবশেষে হুসেইন মুহাম্মদ এরশাদের রাষ্ট্রপতিত্বের সময়ে ১৯৮৬ সালে সমাধিসৌধের নির্মাণকাজ সম্পন্ন হয়। চিত্রশালা আরও দেখুন চার নেতার মাজার তথ্যসূত্র বহিঃসংযোগ